Nog 30 miljoen dosisse van J&J-entstof vir SAPres. Cyril Ramaphosa tydens sy besoek aan Aspen se fasiliteit in die Oos-Kaap. (Foto: Elmond Jiyane, GCIS) Suid-Afrika sal aanvanklik toegang tot sowat 30 miljoen dosisse van Johnson & Johnson se Covid-19-entstof hê wat op tuisbodem in die Oos-Kaap vervaardig word. Pres. Cyril Ramaphosa het Maandag saam met adjunkpres. David Mabuza Aspen se fasiliteit in Gqeberha (Port Elizabeth) besoek van waar sowat 220 miljoen dosisse van die entstof vervaardig en oor die res van die Afrika-kontinent versprei sal word. Maroela Media het vroeër berig Johnson & Johnson het ŉ ooreenkoms met Aspen aangegaan om die entstof in Suid-Afrika te vervaardig. Pres. Cyril Ramaphosa tydens sy besoek aan Aspen se fasiliteit in die Oos-Kaap. (Foto: Elmond Jiyane, GCIS) Die president het ook melding gemaak van die onlangse kritiek op die stadige pas waarteen gesondheidswerkers in Suid-Afrika ingeënt word en gesê die beskikbaarheid van entstof is ’n uitdaging vir alle lande reg oor die wêreld. “Deel van die rede waarom ons hier is, is om seker te maak dat ons die beskikbaarheid van ons entstof bespoedig.” Ramaphosa het gesê hoewel Suid-Afrika agter is met sy inentings teen Covid-19, sy regering steeds daartoe verbind is om die bevolking so gou as moontlik teen die koronavirus in te ent en hoegenaamd nie misluk het in die uitvoering van sy entstofplan nie.